b'\n_START_ARTICLE_\nJuan Pablo Villalobos\n_START_SECTION_\nBiografia\n_START_PARAGRAPH_\nVa n\xc3\xa9ixer a Guadalajara, Jalisco, el 1973, i va cr\xc3\xa9ixer a Lagos de Moreno, Jalisco. \xc3\x89s llicenciat en Llengua i Literatura Hisp\xc3\xa0niques per la Universitat Veracruzana. (Tamb\xc3\xa9 es va llicenciar en Administraci\xc3\xb3 i M\xc3\xa0rqueting, activitat que va abandonar per dedicar-se a la literatura.) La seva tesi de llicenciatura va estar dedicada als g\xc3\xa8neres literaris i la representaci\xc3\xb3 en les mem\xc3\xb2ries de Fra Servando Teresa de Mier._NEWLINE_Va ser becari de l\'Institut d\'Investigacions Ling\xc3\xbc\xc3\xadstic-Liter\xc3\xa0ries de la Universitat Veracruzana, on va participar en un projecte d\'investigaci\xc3\xb3 sobre el narrador argent\xc3\xad C\xc3\xa9sar Aira. Posteriorment va obtenir el Diploma en Estudis Avan\xc3\xa7ats (DEA) del doctorat en Teoria Liter\xc3\xa0ria i Literatura Comparada de la Universitat Aut\xc3\xb2noma de Barcelona amb una tesina sobre sabotatge narratiu i "anti-literatura" en l\'obra de l\'escriptor equatori\xc3\xa0 Pablo Palacio, gr\xc3\xa0cies a una beca del Programa Alban, beques d\'alt nivell de la Uni\xc3\xb3 Europea per a estudiants d\'Am\xc3\xa8rica Llatina. Entre 2011 i 2014 va viure al Brasil, per tornar de nou a Barcelona._NEWLINE_\xc3\x89s autor de les novel\xc2\xb7les Fiesta en la Madriguera (Anagrama, 2010, la traducci\xc3\xb3 a l\'angl\xc3\xa8s, Down the Rabbit Hole, va ser finalista del First Book Award del diari londinenc The Guardian), Si vivi\xc3\xa9ramos en un lugar normal (Anagrama, 2012), No estilo de Jalisco (Realejo / Bateia, 2014, escrita en portugu\xc3\xa8s i publicada \xc3\xbanicament al Brasil amb motiu del Mundial de futbol), Te vendo un perro (Anagrama, 2014) i No voy a pedirle a nadie que me crea. (Anagrama, 2016, Premi Herralde de Novel\xc2\xb7la). La seva obra ha estat tradu\xc3\xafda i publicada en 14 pa\xc3\xafsos: Regne Unit, Estats Units, Brasil, Fran\xc3\xa7a, Alemanya, It\xc3\xa0lia, Holanda, Bulg\xc3\xa0ria, Romania, Hongria, Portugal, Jap\xc3\xb3, Turquia i Israel (i est\xc3\xa0 en vies de publicaci\xc3\xb3 a R\xc3\xbassia i Isl\xc3\xa0ndia). Les seves dues primeres novel\xc2\xb7les van ser adaptades al teatre i representades al Brasil. \xc3\x89s col\xc2\xb7laborador de diversos mitjans, entre d\'altres: Letras Libres, Gatopardo, Granta, O Estado de S\xc3\xa3o Pauloi els blogs del English Pen i de Companhia das Letras._NEWLINE_Ha tradu\xc3\xaft del portugu\xc3\xa8s a l\'espanyol l\'obra dels escriptors brasilers Rodrigo de Souza Le\xc3\xa3o (Todos los perros son azules,  Seto Piso, 2013), S\xc3\xa9rgio Rodrigues (El regate, Anagrama, 2014), Patr\xc3\xadcia Melo (Ladr\xc3\xb3n de cad\xc3\xa1veres, Oceano, 2015 ) i Raduan Nassar (Un vaso de c\xc3\xb3lera, Sexto Piso, 2016). Va ingressar al Sistema Nacional de Creadors d\'Art de M\xc3\xa8xic en l\'edici\xc3\xb3 2012. Ha estat membre del jurat del Premi Nacional de Novel\xc2\xb7la Jove Jos\xc3\xa9 Revueltas 2014, l\'International Dublin Literary Award 2016 i del Premi Iberoameric\xc3\xa0 de Novel\xc2\xb7la Elena Poniatowska 2016. Des de 2003 viu fora de M\xc3\xa8xic. Actualment resideix a Barcelona. Est\xc3\xa0 casat amb una traductora brasilera i t\xc3\xa9 dos fills.'